JONAVOS RAJONO SAVIVALDYBĖS TARYBA

SPRENDIMAS

DĖL JONAVOS RAJONO SAVIVALDYBĖS NEFORMALIOJO SUAUGUSIŲJŲ ŠVIETIMO IR TĘSTINIO MOKYMOSI 2019 METŲ VEIKSMŲ PLANo

patvirtinimo

2019 m. kovo 28 d. Nr. 1TS-34

Jonava

Vadovaudamasi Lietuvos Respublikos vietos savivaldos įstatymo 6 straipsnio 8 punktu, 16 straipsnio 4 dalimi, Lietuvos Respublikos neformaliojo suaugusiųjų švietimo ir tęstinio mokymosi įstatymo 8 straipsnio 2 dalimi, Mokymosi visą gyvenimą plėtros 2017-2020 metų veiksmų plano, patvirtinto Lietuvos Respublikos švietimo ir mokslo ministro 2017 m. birželio 28 d. įsakymu Nr. V-536 „Dėl Mokymosi visą gyvenimą plėtros 2017-2020 metų veiksmų plano patvirtinimo“, 3 punktu ir Jonavos rajono savivaldybės tarybos 2015 m. gruodžio 17 d. sprendimu Nr. 1TS-0322 „Dėl Jonavos rajono savivaldybės neformaliojo suaugusiųjų švietimo ir tęstinio mokymosi koordinatoriaus skyrimo“, savivaldybės taryba n u s p r e n d ž i a:

Patvirtinti Jonavos rajono savivaldybės neformaliojo suaugusiųjų švietimo ir tęstinio mokymosi 2019 metų veiksmų planą (pridedama).

Savivaldybės meras	Eugenijus Sabutis

PATVIRTINTA

Jonavos rajono savivaldybės tarybos

2019 m. kovo 28 d. sprendimu Nr. 1TS-34

JONAVOS RAJONO SAVIVALDYBĖS NEFORMALIOJO SUAUGUSIŲJŲ ŠVIETIMO IR TĘSTINIO MOKYMOSI 2019 METŲ VEIKSMŲ PLANAS

I SKYRIUS

BENDROSIOS NUOSTATOS

Jonavos rajono savivaldybės neformaliojo suaugusiųjų švietimo ir tęstinio mokymosi veiksmų planas 2019 metams (toliau – Veiksmų planas) parengtas atsižvelgiant į Lietuvos Respublikos Vyriausybės 2016 m. balandžio 6 d. nutarimu Nr. 347 patvirtintą Neformaliojo suaugusiųjų švietimo ir tęstinio mokymosi 2016-2023 metų plėtros programą, Švietimo ir mokslo ministro 2017 m. birželio 28 d. įsakymu Nr. V-536 patvirtintą Mokymosi visą gyvenimą plėtros 2017–2020 metų veiksmų planą bei remiantis Jonavos rajono savivaldybės įstaigų, kurių veikla susijusi su neformaliuoju suaugusiųjų švietimu, planais.

2019 m. Veiksmų planas – tęsinys 2016-2018 metų veiklų, apjungiantis Jonavos rajono savivaldybės neformaliojo suaugusiųjų švietimo teikėjų ir kitų neformaliojo suaugusiųjų švietimo nuostatas įgyvendinančių įstaigų veiklas.

Veiksmų planą parengė Jonavos suaugusiųjų ir jaunimo mokymo centras.

II SKYRIUS

2018 M. VEIKSMŲ PLANO ĮGYVENDINIMO ANALIZĖ

Siekdami tęsti galimybes Jonavos rajono suaugusiems mokytis bet kuriuo gyvenimo etapu, Jonavos rajono neformaliojo švietimo teikėjai rūpinasi neformaliuoju vyresniojo amžiaus žmonių švietimu, palaiko fizinį, emocinį ir intelektualinį vyresniojo amžiaus žmonių aktyvumą, kartų bendravimą.

2018 m. Veiksmų plano tikslas – tęsti nuoseklųjį ir tarpinstituciniu susitarimu grįstą neformalųjį suaugusiųjų švietimą, sudaryti sąlygas suaugusiems mokytis visą gyvenimą.

Veiksmų plano uždaviniai:

1. Sudaryti sąlygas suaugusiems asmenims tenkinti savišvietos poreikius mokantis visą gyvenimą.

2. Skatinti neformaliojo suaugusiųjų švietimo teikėjų bendradarbiavimą, motyvuoti tobulinti veiklą, kelti kvalifikaciją.

Neformaliojo suaugusiųjų švietimo veiklas vykdė Jonavos rajono įstaigos: Jonavos kultūros centras, Jonavos rajono savivaldybės pedagoginė psichologinė tarnyba, Jonavos rajono savivaldybės visuomenės sveikatos biuras, Jonavos krašto muziejus, Jonavos suaugusiųjų ir jaunimo mokymo centras, Jonavos kūno kultūros ir sporto centras, Jonavos viešoji biblioteka, Jonavos rajono socialinių paslaugų centras, VšĮ „Deko Resto‘‘.

Jonavos rajono savivaldybės kultūros centre ir filialuose 2018 m. veikė 47 mėgėjų meno kolektyvai, kurių veikloje dalyvavo 486 žmonės. Kolektyvai surengė 399 koncertus bendruomenėse, kaimo kultūros centruose, Jonavos rajono švietimo bei kitose įstaigose, surengė 189 koncertus išvykose Lietuvoje ir užsienyje, dalyvaudami įvairiuose festivaliuose, konkursuose, šventėse.

Lietuvos šimtmečio Dainų šventėje „Vardan tos...“ kultūros centrą ir filialus atstovavo vienuolika kolektyvų.

Pasitinkant Lietuvos 100 - metį kultūros centras jonaviečius pakvietė dalyvauti iniciatyvoje „Šimtmečio sujungti“ ir kartu nupinti 200 Lietuvos vėliavos spalvomis pasipuošusių apyrankių ir padovanoti Estijos bei Latvijos lietuvių bendruomenėms. Šimtmečio renginių savaitė prasidėjo pilietinėmis akcijomis ‚,Uždekim žvakelę ant savanorių kapo“, „Lietuvai linkiu...“.

Vasario 16 -ąją po Šv. mišių už Lietuvą, nuskambėjo 100 varpo dūžių, pranešančių, jog Jonava įsijungė į visoje Lietuvoje organizuojamą akciją „Gloria Lietuvai“, vyko Gala koncertas „Naujas istorijos lapas“ Jonavos sporto arenoje. Koncerte dalyvavo rajono mėgėjų meno kolektyvai, atlikėjai: A. Vilčinskas, G. Paškevičius, grupė „Curly Strings“ (Estija) Samanta Tina (Latvija), suorganizuoti 9 vakarai - susitikimai „Lietuvos vardo ambasadoriai“, į kuriuos buvo pakviesti Lietuvoje žinomi žmonės.

2018 m. Jonavos kultūros centras organizavo etnokultūrinius renginius: Užgavėnes, respublikinę sutartinių šventę „Sutarysma“, Lietuvos – Lenkijos bendrą projektą rudens ir pavasario lygės, „Baltojo oželio“ ir Atvelykio šventes. Antrąjį 2018 m. pusmetį buvo laimėtas Kultūros ministerijos organizuotas „Kultūros paso“ finansavimo konkursas ir organizuotos Kultūros paso edukacinės muzikos pamokos "Ein saulelė aplink dangų".

2018 metais Kultūros centre parodyti 25 kino filmai, kuriuos aplankė 2500 žiūrovų. Kultūros centro Meno galerijoje vyko edukaciniai užsiėmimai, parodos bei koncertai Per metus galerijos erdvėse surengta 17 profesionalaus meno ir 3 mėgėjų meno parodos.

Kultūros centro krašto muziejaus skyriuje 2018 metais buvo pravesti 226 edukaciniai užsiėmimai, kuriuose dalyvavo 3375 moksleiviai, juos į muziejų atlydėjo 300 mokytojų. Edukaciniuose užsiėmimuose dalyvavo lankytojai iš Jonavos, Kauno, Ukmergės, Kaišiadorių, Kėdainių rajonų, svečiai iš Italijos, Ispanijos, Portugalijos, Graikijos. Spalio - lapkričio mėnesiais devynios Krašto muziejaus edukacinės programos buvo įtrauktos į Kultūros paso paslaugų rinkinį, buvo parengtos trys naujos edukacinės programos: "Lino kelias", "Tradiciniai lietuvių amatai šiandien" bei "Kuo kvepia namai?", veikė nuolatinės archeologijos ir etnografijos ekspozicijos, rengtos parodos, vyko edukaciniai užsiėmimai ir kūrybinės dirbtuvės vaikams ir suaugusiems. Jonavos Trečiojo amžiaus universiteto krašto pažinimo fakulteto klausytojai išklausė 8 temines paskaitas, buvo organizuotos ekskursijos.

Jonavos rajono savivaldybės pedagoginės psichologinės tarnybos specialistės 2018 m. suteikė 287 pedagogines konsultacijas tėvams ir pedagogams, 62 klientams suteiktos 97 psichologinės konsultacijos. Pravestos 2 pozityvios tėvystės įgūdžių grupės, 2 savitarpio paramos grupės mokytojams, ugdantiems vaikus, turinčius elgesio problemų, 1 savitarpio paramos grupė tėvams, auginantiems autizmo spektro sutrikimų turinčius vaikus. Pravesti seminarai mokytojų padėjėjams, ikimokyklinio ugdymo pedagogams, tėvams skaitytos 4 paskaitos. Organizuotas seminaras mokyklų švietimo pagalbos specialistams, suteikta metodinė pagalba Barupės ir Bukonių daugiafunkcių centrų bei Šveicarijos pagrindinės mokyklos pedagogams.

Jonavos rajono savivaldybės visuomenės sveikatos biuras 2018 m. organizavo 555 užsiėmimus, kuriuose dalyvavo 6972 dalyvių. Veiklos sritys: sveikos mitybos ir nutukimo prevencijos, fizinio aktyvumo skatinimo, psichikos sveikatos (smurto, savižudybių prevencijos, streso kontrolės ir kt.), rūkymo, alkoholio ir narkotikų vartojimo prevencijos, užkrečiamųjų ligų profilaktikos, asmens higienos, kraujotakos sistemos, onkologinių ligų profilaktikos, traumų ir nelaimingų atsitikimų prevencijos ir kt. Buvo vykdoma širdies kraujagyslių ligų ir cukrinio diabeto rizikos grupių asmenų sveikatos stiprinimo programa (2 asmenų grupės, 14 užsiėmimų ciklai), vyko pirmos pagalbos mokymai gyventojams, sveikatingumo mankštos gyventojams ir specialios senjorams mieste ir kaimo bendruomenėse, meninės saviraiškos užsiėmimai senjorams, užsiėmimai su gydytoju kardiologu, dietologu, psichologu. Vyko kraujo donorystės, saugumo akcijos, kūno kompozicijos segmentiniai matavimai, sveikatos stiprinimo renginiai kaimo bendruomenėse ir mieste.

Biuras plėtojo bendradarbiavimą su sporto klubais, švietimo institucijomis, nevyriausybinėmis organizacijomis, privačiais įvairią sveikatinimo veiklą vykdančiais asmenimis, žiniasklaidos atstovais. Biure gyventojams teikiamos individualios psichologo konsultacijos.

Jonavos suaugusiųjų ir jaunimo mokymo centras organizavo kvalifikacijos tobulinimo mokymus Jonavos rajono Neformaliojo suaugusiųjų švietimo organizatoriams: „Suaugusiųjų neformaliojo švietimo ir tęstinio mokymo planavimo‘‘, „Suaugusiųjų švietimo projektų rengimo ir įgyvendinimo“, 2018 m. spalio mėnesį dalyvavo Medardo Čoboto trečiojo amžiaus universiteto rengtoje metinėje konferencijoje. Jonavos rajono švietimo įstaigų pedagogams, mokyklų bendruomenėms, tėvams, kitų rajonų pedagogams organizuoti 68 seminarai, 78 metodiniai renginiai.

Jonavos suaugusiųjų švietimo centre aštuntus metus veikė Jonavos Trečiojo amžiaus universitetas. Šešis fakultetus: sveikos gyvensenos, menų, dvasinio ugdymo, užsienio kalbų (vokiečių, anglų, prancūzų, ispanų, italų), kompiuterinio raštingumo, krašto pažinimo lankė 360 klausytojų, visuomeniniais pagrindais dirbo 26 dėstytojai ir administracijos darbuotojai. Kultūrinę ir koncertinę veiklą plėtojo ansamblis „Vakarė”, kapela „Lankesa”, Jonavos rajono švietimo veteranų klubas „Rezginėlė“. TAU lankytojai dalyvavo ne tik rajoniniuose, bet ir respublikiniuose ir tarptautiniuose renginiuose, vyko į išvykas, seminarus, dalyvavo Lietuvos aukštųjų mokyklų organizuotose apklausose ir tyrimuose. Jonavos suaugusiųjų ir jaunimo mokymo centrui 2018 m. spalio 2 d. įteikta Jungtinių tautų Taikos vėliava už aktyvią švietėjišką veiklą, pastangas puoselėti mokslo, meno ir kultūros vertybes Lietuvos valstybės atkūrimo šimtmečio proga.

Jonavos kūno kultūros ir sporto centras organizavo Jonavos rajono seniūnijų sporto žaidynes, kuriose dalyvavo 8 seniūnijų komandos, jos varžėsi 8 sporto šakų, tokių, kaip tinklinio, krepšinio, lauko ir salės futbolo, smiginio, virvės traukimo, stalo teniso ir šaškių varžybose. Organizuoti sportiniai renginiai: bėgimas – Abraomo Kulviečio obeliskas – Jonava, naktiniai pasivažinėjimai dviračiais, tinklinio, krepšinio, futbolo, šaškių, šachmatų, stalo teniso suaugusiųjų pirmenybės, sportiniai bei kultūriniai renginiai Jonavos kūno kultūros ir sporto centro salėje, Joninių slėnyje, Jonavos sporto arenoje. Žmonės gali mėgautis slidinėjimu, bei atnaujintu baseinu.

Jonavos viešojoje bibliotekoje visus metus reguliariai organizuotos įvairios neformaliojo suaugusiųjų švietimo veiklos: nemokami kompiuterinio raštingumo mokymai, vietos savivaldos, kitų įstaigų el. svetainių pristatymai, tiesioginių transliacijų peržiūros ir kiti mokymai. Skaitmeninio raštingumo mokymų metu apmokyta ir konsultuota 4895 rajono gyventojai, organizuota 15 tiesioginių transliacijų peržiūrų iš Lietuvos Nacionalinės Martyno Mažvydo bibliotekos ir Kauno apskrities viešosios bibliotekos.

Viešojoje bibliotekoje savo veiklą tęsė „Oho“ kryžiažodžių sprendėjų klubas, vyko Knygų klubo susitikimai ir anglų kalbos kursai suaugusiems.

Didelio susidomėjimo sulaukė senjorų klubas „Polėkis, organizuotos dvi gegužinės Knygų terasoje, ekskursija į Anykščius. Šiuo metu klubo narių sąraše – 63 asmenys.

Įvairias veiklas vykdo ir filialuose veikiantys klubai: Šveicarijos bibliotekoje klubas „Prie kavos“, Rimkų filiale senjorų klubas „Pilnatvė“, Panoterių filialo senjorų klubas „Pelėda“ kvietė skaitytojus į įvairius renginius, popietes, kūrybinius užsiėmimus.

Jonaviečiai buvo kviečiami į susitikimus su leidyklos Bernardinai.lt redakcijos atstovais, poetu, fotografu, vertėju Vladu Braziūnu, rašytoju, literatūros kritiku Vytautu Martinkumi ir kitais. Gegužės mėnesį Knygų terasoje vyko tarptautinis poezijos festivalis „Poezijos pavasaris 2018“, kuriame dalyvavo aktoriai B. Ivanauskas ir A. Dubaka.

Jonavos rajono socialinių paslaugų centras organizavo pagyvenusių Jonavos rajono žmonių dienos užimtumą, socialinių įgūdžių ugdymo, meninės bei kūrybinės raiškos skatinimo užsiėmimus Jonavos rajono socialinių paslaugų centro Rimkų, Upninkų ir Žeimių padaliniuose. Centro specialistai vedė užsiėmimus Jonavos Trečiojo amžiaus universiteto Sveikos gyvensenos fakulteto klausytojams.

Socialinių paslaugų centras, bendradarbiaudamas su Kauno Kolegijos Socialinio darbo katedra, sukūrė metodines rekomendacijas pagyvenusiems žmonėms dėl traumų prevencijos (paviešinta paslaugas į namus gaunančių senjorų grupėje). Žiniasklaidos priemonėse (TV laida, filmas) skelbiama pagyvenusiems žmonėms aktuali informacija apie socialines paslaugas.

VšĮ „Deko Resto“ teikė paslaugas organizuojant suaugusiems meninių gebėjimų lavinimo užsiėmimus. Vykdytas projektas suaugusiems: „Socialinės reabilitacijos paslaugų neįgaliesiems bendruomenėje“.

III SKYRIUS

VEIKSMŲ PLANO TIKSLAS IR UŽDAVINIAI

2019 m. Veiksmų plano tikslas – plėtoti Jonavos rajono suaugusiųjų švietimo ir mokymosi visą gyvenimą sistemą, kuri sudarytų sąlygas suaugusiųjų asmenų socialinei ir darbinei veiklai, aktyviam pilietiškumui ir asmeniniam tobulėjimui.

Veiksmų plano uždaviniai:

1. Sudaryti sąlygas suaugusiems asmenims įgyti bendrąsias kompetencijas bei formuoti jų teigiamas mokymosi visą gyvenimą, tikslingo užimtumo ir pozityvios veiklos nuostatas, plėtojant neformaliojo švietimo galimybes.

2. Skatinti neformaliojo suaugusiųjų švietimo teikėjų bendradarbiavimą, motyvuoti tobulinti veiklą, kelti kvalifikaciją.

IV SKYRIUS

VEIKSMŲ PLANO TURINYS

Tikslas, uždaviniai, priemonės ir veiksmai (veiklos sritys)	Savivaldybės biudžeto lėšos (tūkst. Eur)	ES struktūrinių fondų ir bendrojo finansavimo lėšos (tūkst. Eur)	Kiti finansavimo šaltiniai* (tūkst. Eur)	Programas/projektus vykdančioji institucija
Tikslas. Plėtoti Jonavos rajono suaugusiųjų švietimo ir mokymosi visą gyvenimą sistemą, kuri sudarytų sąlygas suaugusiųjų asmenų socialinei ir darbinei veiklai, aktyviam pilietiškumui ir asmeniniam tobulėjimui.
1. Uždavinys. Sudaryti sąlygas suaugusiems asmenims įgyti bendrąsias kompetencijas bei formuoti jų teigiamas mokymosi visą gyvenimą, tikslingo užimtumo ir pozityvios veiklos nuostatas, plėtojant neformaliojo švietimo galimybes.
1.1. Organizuoti skaitmeninio raštingumo mokymus įvairioms tikslinėms grupėms.	Žmogiškieji ištekliai	Jonavos rajono savivaldybės viešoji biblioteka

Žmogiškieji ištekliai	Jonavos suaugusiųjų ir jaunimo mokymo centras
1.2. Rengti informacijos dienas Jonavos savivaldybės viešojoje bibliotekoje ir filialuose.	Žmogiškieji ištekliai	Jonavos rajono savivaldybės viešoji biblioteka
1.3. Organizuoti skaitmeninius gyventojų mokymus portale „Elektroninės valdžios vartai“ ir internetinėje svetainėje www.jonbiblioteka.lt Viešosios bibliotekos elektroniniu katalogu.	Žmogiškieji ištekliai	Jonavos rajono savivaldybės viešoji biblioteka
1.4. Organizuoti įvairių stilių šokių mokymosi vakarus bendruomenės nariams.	Žmogiškieji ištekliai	Jonavos rajono savivaldybės kultūros centras
1.5. Organizuoti edukacinius užsiėmimus vaikams ir suaugusiems.	Žmogiškieji ištekliai	Jonavos rajono savivaldybės kultūros centras

1.6. Organizuoti kūrėjų vakarus.	Žmogiškieji ištekliai	Jonavos rajono savivaldybės kultūros centras
1.7. Organizuoti akcijas, skirtas motyvuoti suaugusiųjų dalyvavimą mokymesi visą gyvenimą iniciatyvas.	Žmogiškieji ištekliai	Jonavos rajono savivaldybės viešoji biblioteka

Žmogiškieji ištekliai	Jonavos suaugusiųjų ir jaunimo mokymo centras

Žmogiškieji ištekliai	Jonavos rajono savivaldybės visuomenės sveikatos biuras
1.8. Skatinti gyventojus mokytis užsienio kalbų.	Žmogiškieji ištekliai	Jonavos rajono savivaldybės viešoji biblioteka

Žmogiškieji ištekliai	Jonavos suaugusiųjų ir jaunimo mokymo centras
1.9. Įgyvendinti savišvietos programas, skirtas suaugusiųjų meninei saviraiškai, kūrybiškumui skatinti.	Žmogiškieji ištekliai	Jonavos rajono savivaldybės viešoji biblioteka

16,0	6,0	Jonavos rajono savivaldybės kultūros centras

0,3 Žmogiškieji ištekliai	Jonavos rajono socialinių paslaugų centras

6,0	VšĮ „Deko Resto“

1.10. Inicijuoti ir (ar) įgyvendinti pedagogų ir kitų su vaikais dirbančių specialistų kompetencijų tobulinimo programas.	Žmogiškieji ištekliai Valstybės biudžetas (mokymo lėšos mokytojų ir kitų ugdymo procese dalyvaujančių asmenų kvalifikacijai tobulinti)	Jonavos suaugusiųjų ir jaunimo mokymo centras

Žmogiškieji ištekliai	Jonavos rajono savivaldybės pedagoginė psichologinė tarnyba
1.11. Įgyvendinti neformaliojo švietimo programas, skirtas trečiojo amžiaus asmenims.	0,5	Žmogiškieji ištekliai	Jonavos rajono socialinių paslaugų centras
1.12. Trečiojo amžiaus universiteto veikla:  Sveikos gyvensenos fakultetas;  Dvasinio ugdymo fakultetas;  Meninio ugdymo fakultetas;  Kalbų mokymo fakultetas;  Krašto pažinimo fakultetas;  IT fakultetas.	Žmogiškieji ištekliai	Jonavos rajono savivaldybės kultūros centro krašto muziejus

Žmogiškieji ištekliai	Jonavos rajono savivaldybės visuomenės sveikatos biuras

12,0	Žmogiškieji ištekliai	Jonavos suaugusiųjų ir jaunimo mokymo centras
1.13. Remti mokslinės, mokomosios, metodinės literatūros bei suaugusiųjų mokymosi resursų skaitmenizavimo veiklas.	0,5 Žmogiškieji ištekliai	Jonavos rajono socialinių paslaugų centras, Kauno kolegija
1.14. Padėti spręsti psichologines bei pedagogines su vaikų auklėjimu bei ugdymu susijusias problemas (pedagoginis, psichologinis konsultavimas).	Žmogiškieji ištekliai	Jonavos rajono savivaldybės pedagoginė psichologinė tarnyba

1.15. Kurti ir įgyvendinti bendrųjų kompetencijų programas suaugusiems savivaldybėje.	6,5 Žmogiškieji ištekliai	Jonavos rajono savivaldybės visuomenės sveikatos biuras
1.16. Organizuoti suaugusiųjų fizinio aktyvumo veiklas.	9,5	Žmogiškieji ištekliai	Jonavos kūno kultūros ir sporto centras

1,8 Žmogiškieji ištekliai	Jonavos rajono savivaldybės visuomenės sveikatos biuras

Žmogiškieji ištekliai	Jonavos rajono savivaldybės viešoji biblioteka

Žmogiškieji ištekliai	Jonavos rajono savivaldybės pedagoginė psichologinė tarnyba
1.17. Plėtoti neformaliojo suaugusiųjų švietimo paslaugas kaimiškose vietovėse.	Žmogiškieji ištekliai	Jonavos suaugusiųjų ir jaunimo mokymo centras

0,3	Žmogiškieji ištekliai	Jonavos rajono socialinių paslaugų centras

Žmogiškieji ištekliai	Jonavos rajono savivaldybės viešoji biblioteka

14,7 Žmogiškieji ištekliai	Jonavos rajono savivaldybės visuomenės sveikatos biuras
1.18. Organizuoti suaugusiųjų švietimo savaitę.	Žmogiškieji ištekliai	Jonavos suaugusiųjų ir jaunimo mokymo centras

Žmogiškieji ištekliai	Jonavos rajono viešoji biblioteka

Žmogiškieji ištekliai	Jonavos savivaldybės kultūros centro krašto muziejus
2. Uždavinys. Skatinti Neformaliojo suaugusiųjų švietimo teikėjų bendradarbiavimą, motyvuoti tobulinti veiklą, kelti kvalifikaciją.
2.1. Organizuoti tarpinstitucinį bendradarbiavimą suaugusiųjų mokymosi visą gyvenimą srityje.	Žmogiškieji ištekliai	Jonavos suaugusiųjų ir jaunimo mokymo centras

Žmogiškieji ištekliai	Jonavos savivaldybės kultūros centro krašto muziejus
2.2. Vykdyti suaugusiųjų mokytojų ir andragogų kvalifikacijos tobulinimą.	0,2 Žmogiškieji ištekliai	Kauno kolegija, Jonavos rajono socialinių paslaugų centras

Žmogiškieji ištekliai	Jonavos suaugusiųjų ir jaunimo mokymo centras
2.3. Tirti suaugusiųjų mokytojų ir andragogų kvalifikacijos tobulinimo poreikius.	Žmogiškieji ištekliai	Jonavos suaugusiųjų ir jaunimo mokymo centras
2.4. Skleisti gerąją suaugusiųjų mokytojų ir andragogų darbo patirtį.	Žmogiškieji ištekliai	Jonavos suaugusiųjų ir jaunimo mokymo centras
2.5. Vykdyti suaugusiųjų mokymosi motyvacijos didinimo informacines kampanijas žiniasklaidos priemonėse.	1,5 Žmogiškieji ištekliai	Jonavos rajono savivaldybės visuomenės sveikatos biuras
2.6. Dalyvauti nacionaliniuose mokymosi visą gyvenimą tyrimuose.	Žmogiškieji ištekliai	Jonavos suaugusiųjų ir jaunimo mokymo centras

Žmogiškieji ištekliai	Jonavos rajono savivaldybės visuomenės sveikatos biuras
Iš viso	38,3	0,00	37,5

* Valstybės biudžetas, įstaigų spec. lėšos, rėmėjų ir kt. lėšos

V SKYRIUS

VEIKSMŲ PLANO ĮGYVENDINIMO KOORDINAVIMAS

Veiksmų plano įgyvendinimą koordinuoja Jonavos suaugusiųjų ir jaunimo mokymo centras.

_____________________